Gandia acull la Setmana de la Ciència
03 novembre 2017

## Gandia acull la Setmana de la Ciència03 novembre 2017Última actualització: 14 juliol 2025

![](../gestion/img/gandiaacogelasemanadelaciencia.jpg)  
  

**· Del 6 al 10 de novembre la Casa de la Marquesa acull la iniciativa organitzada pel CEIC Alfons el Vell, la Universitat de València i la Universitat Politècnica de València des del seu campus de Gandia i que compta amb la col·laboració del consistori · Més de 900 escolars ja s'han inscrit per a acudir a les jornades que inclouen una exposició, tallers científics, projecció de pel·lícules, a més de conferències i debats · Els organitzadors esperen superar la xifra de 1.200 assistents**

La Casa de la Marquesa acollirà del 6 al 10 de novembre la Setmana de la Ciència de Gandia. Una iniciativa que enguany ha estat organitzada pel CEIC Alfons el Vell, la Universitat de València i la Universitat Politècnica de València des del seu campus de Gandia i que ha comptat amb la col·laboració de l'Ajuntament. L'activitat s'havia desenvolupat durant els últims tretze anys al Campus, però aquest any es trasllada a la nostra ciutat.

En la roda de premsa de presentació de l'esdeveniment científic han participat el regidor de Cultura, Joan Muñoz; Emili Aura, director del Centre Internacional de la UV a Gandia; Lluís Miret, director del CEIC Alfons el Vell; i Josep Àngel Más, en representació del Campus de Gandia de la UPV.

Durant la roda de premsa, tots els participants han coincidit en la importància de la col·laboració que s'ha dut a terme entre tots els estaments que ha conclòs amb la presentació d'un programa "_molt potent i amb ponents de luxe_", tal com va afirmar Joan Muñoz, qui afegia que "_és una activitat il·lusionant, sobretot per als escolars, encara que confiem que el públic en general assistisca_".

**Lluís Miret** va destacar que "_per primera vegada portem la Setmana de la Ciència a la ciutat i, gràcies a la col·laboració, hem aconseguit un programa potent. De moment, ja tenim confirmada la presència de 900 estudiants de primària, secundària i batxillerat, encara esperem arribar a un nombre de 1.200 participants entre les activitats de matí i vesprada_".

Les activitats del matí estan enfocades al públic escolar i durant les vesprades s'han organitzat activitats complementàries com conferències que abordaran temes com el canvi climàtic, els viatges espacials, física quàntica, matemàtiques, a més d'un café científic que tindrà lloc al restaurant Visconti dijous.

Per la seua banda, **Josep Àngel Más** remarca aquesta primera edició conjunta. "_Les jornades són una plataforma cultural i educativa de primer nivell. Els ponents són professors universitaris i científics reconeguts, és un luxe de programació. Des del Campus hem treballat des de totes les nostres àrees per fer-ho possible_".

**Emili Aura** va recordar que la Universitat de València fa anys que organitza una iniciativa semblant a Burjassot i ha explicat que "_per a nosaltres és una satisfacció poder participar en aquesta activitat. Tenim un gran component científic i en aquesta edició hem pogut aportar algunes qüestions i temàtiques molt interessants per al públic al qual va dirigit. Els assistents podran gaudir d'aquestes experiències no només per la qualitat dels ponents, sinó per la seua capacitat didàctica_".

Aura va voler destacar entre les activitats l'exposició "Quina gran idea senyor Darwin" que fa un recorregut pel significat de l'evolució des de l'origen de la vida fins als reptes actuals de la societat.

Per acabar, **Joan Muñoz** va felicitar tots els organitzadors i ha recordat que el Ministeri d'Indústria va nomenar l'any passat a Gandia com a integrant de la Xarxa de Ciutats de la Ciència i la Innovació.

[Twittear](https://twitter.com/share)